ททท. จัดนิทรรศการสมุนไพรและผลิตภัณฑ์สมุนไพรไทย ที่ประเทศเนเธอร์แลนด์ เสริมศักยภาพความพร้อมด้านนวัตกรรม
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวภายหลังการจัดงาน Authentic Thai Herbs in Daily Life 2022 ร่วมกับกรมการแพทย์แผนไทยฯ  ว่า ททท. ได้จัดแสดงนิทรรศการสมุนไพรและผลิตภัณฑ์สมุนไพรไทย เมื่อวันที่ 29-31  กรกฎาคมที่ผ่านมา ซึ่งได้รับกระแสตอบรับเป็นอย่างดี ถือเป็นการประชาสัมพันธ์และเผยแพร่ประเทศไทยในมิติด้านการท่องเที่ยว ศิลปะ วัฒนธรรม อีกทั้งยังเป็นการให้บริการนวดไทยเพื่อส่งเสริมการท่องเที่ยวเชิงสุขภาพ รวมถึงส่งเสริมความรู้ด้านการแพทย์ การเกษตรและสมุนไพรไทย ให้ผู้เข้าร่วมงานและนักท่องเที่ยว ได้เกิดประสบการณ์ในรูปแบบใหม่ที่มีความหมายและสร้างโอกาสสู่การเดินทางไปยังพื้นที่จริง ขณะที่สถานการณ์การแพร่ระบาดของโรคโควิด-19 คลี่คลายลงแล้ว จะทำให้ประเทศไทยมีความพร้อมในการเปิดประเทศต้อนรับนักท่องเที่ยวอย่างเต็มรูปแบบ ททท. จึงได้เร่งเดินหน้ากระตุ้นการท่องเที่ยวของประเทศไทย เพื่อให้เศรษฐกิจไทยในภาพรวมได้เติบโตอย่างเข้มแข็งและยั่งยืน รวมถึงชูมรดกแห่งภูมิปัญญาและยกระดับผลิตภัณฑ์สมุนไพรไทยให้เป็นที่รู้จักในตลาดต่างประเทศอีกด้วยสำหรับงาน Authentic Thai Herbs in Daily Life 2022 จัดขึ้นตั้งแต่วันที่ 29-31  กรกฎาคมที่ผ่านมา ณ เมืองอัลเมียร์ ประเทศเนเธอร์แลนด์ โดยภายในงานได้มีการตอกย้ำความเป็นไทยกับการแสดงพิเศษที่สะท้อนถึงอัตลักษณ์ไทย อาทิ การรำไทย มวยไทย  นวดไทย เพื่อขยายช่องทางธุรกิจให้แก่ผู้ประกอบการไทยได้สร้างเครือข่ายภายในงานทั้งนี้ ททท. ได้คาดการณ์ว่าผลิตภัณฑ์สมุนไพรไทยจะมีมูลค่าเพิ่มขึ้นกว่า 5.69 หมื่นล้านบาท/ปี